DA Den Europæiske Unions Tidende L 41/26

EFTA-TILSYNSMYNDIGHEDENS BESLUTNING

Nr. 167/08/KOL

af 12. marts 2008

om påstået ulovlig statsstøtte til virksomheden Troms Tre AS (Norge)

EFTA-TILSYNSMYNDIGHEDEN (1) HAR —

UNDER HENVISNING til aftalen om det Europæiske Økonomiske Samarbejdsområde (2), særlig artikel 61-63 samt protokol 3 og 26 til aftalen,

UNDER HENVISNING til aftalen mellem EFTA-staterne om oprettelse af en Tilsynsmyndighed og en Domstol (3), særlig artikel 5 og 24, og

ud fra følgende betragtninger:

1. Sagsforløb

Ved brev af 20. juni 2005 modtog EFTA-Tilsynsmyndigheden en klage fra det norske advokatfirma Selmer (4) på vegne af en anonym klient vedrørende påstået ulovlig statsstøtte til virksomheden Troms Tre AS (5), der fremstiller forskellige byggematerialer af træ. Tilsynsmyndigheden modtog og registrerede brevet den 24. juni 2005 (registreringsnr.: 323812).

Ved brev af 1. juli 2005 (registreringsnr.: 324515) sendte Tilsynsmyndigheden klagen til de norske myndigheder.

Ved brev af 20. september 2005 reagerede de norske myndigheder på påstanden i klagen. De hævdede, at de anfægtede kapitaltilførsler ikke udgjorde statsstøtte. Tilsynsmyndigheden modtog og registrerede brevet den 21. september 2005 (registreringsnr.: 334843).

Ved brev af 21. november 2005 oplyste klageren Tilsynsmyndigheden om, at Troms Tre havde indgivet konkursbegæring den 10. november 2005, og at konkursboet var blevet sat under administration af domstolen den 11. november 2005. Klageren hævdede, at konkursen ikke havde nogen indvirkning på vurderingen af klagegenstanden og fastholdt dermed sin klage. Tilsynsmyndigheden modtog og registrerede brevet den 23. november 2005 (registreringsnr.: 351088).

Ved brev af 10. februar 2006 (registreringsnummer.: 362331) sendte Tilsynsmyndigheden en anmodning om oplysninger til de norske myndigheder for at få flere oplysninger om virksomheden og tidspunktet for konkursbehandlingen.

De norske myndigheder oplyste ved brev af 17. marts 2006 Tilsynsmyndigheden om, at konkursbehandlingen ikke ville være bragt til ende før slutningen af 2006. Tilsynsmyndigheden modtog og registrerede brevet den 20. marts 2006 (registreringsnr.: 367142).

Ved brev af 18. juli 2007 (registreringsnr.: 424054) anmodede Tilsynsmyndigheden på ny de norske myndigheder om oplysninger vedrørende afslutningen af konkursbehandlingen. Derudover anmodede Tilsynsmyndigheden om oplysninger om køberen af Troms Tres aktiver og om en mulig omfinansiering af virksomheden.

Ved brev af 20. august 2007 oplyste de norske myndigheder Tilsynsmyndigheden om resultatet af konkursbehandlingen. Tilsynsmyndigheden modtog og registrerede brevet den 20. august 2007 (registreringsnr.: 434867).

Ved brev af 4. december 2007 trak klageren sin klage tilbage, blandt andet på baggrund af den påståede støttemodtagers konkurs. Tilsynsmyndigheden modtog og registrerede brevet den 6. december 2007 (registreringsnr.: 456318).

2. Modtageren af den påståede støtte

Troms Tre blev grundlagt i 1972 under navnet Troms Treforedling. I klagen beskrives virksomheden som aktiv inden for produktion og salg af byggematerialer, især spånplader til konstruktionsbrug. Den årlige omsætning var mellem 55 og 65 mio. NOK (ca. 6,9-8,1 mio. EUR).

Størstedelen af kapitalandelene i virksomheden var ejet af offentlige myndigheder på forskellige niveauer. Den største aktionær var Troms amt med ca. 40 % af virksomhedens aktier. Andre aktionærer omfattede Sørreisa kommune, den statsejede virksomhed Statskog SF, Troms Kraft, et elselskab ejet af Troms amt, og to organisationer for private skovejere i området, Skogeierforening Nord BA og Troms Skogselskap.

Den 10. november 2005 indgår Troms Tre konkursbegæring. Virksomhedens aktiviteter gav ikke noget overskud, og den erklærede sig ude af stand til at betale sin gæld. Konkursboet blev sat under administration af domstolen den 11. november 2005.

Konkursbehandlingen blev afsluttet og virksomheden afviklet den 28. marts 2007. Ifølge den endelig konkursrapport blev virksomhedens ejendom, maskineri og anlæg solgt i december 2006 til en af de tre parter, der deltog i udbudsproceduren.

3. Beskrivelse af den påståede statsstøtte

Ifølge klageren blev statsstøtten ydet Troms Tre i form af en udvidelse af virksomhedens aktiekapital. Ifølge de oplysninger, klageren indgav, var der på tidspunktet for klagen foretaget aktieindskud på ca. 10 mio. NOK. Størstedelen af investeringerne var foretaget af offentlige investorer, og ifølge klageren var det ikke sket på markedsvilkår. Klageren påstod desuden, at virksomheden planlagde yderligere aktieindskud for perioden 2006-2009.

4. Vurdering

Modtageren af den påståede statsstøtte, Troms Tre, eksisterer ikke længere, og virksomhedens aktiver er solgt i forbindelse med konkursbehandlingen. Konkursbehandlingen blev afsluttet i 2007. Derudover blev aktiverne ifølge tilsynsmyndighedens oplysninger solgt i en åben udbudsprocedure gennemført af domstolen i overensstemmelse med norsk lovgivning om konkursbehandling.

Som følge deraf stoppede virksomheden alle økonomiske aktiviteter. Under disse omstændigheder ville en beslutning truffet af Tilsynsmyndigheden om de omhandlede foranstaltningers karakter af statsstøtte og om deres forenelighed med EØS-aftalen ikke have nogen praktisk virkning (6).

På baggrund af, at Troms Tres aktiver blev solgt ved en åben udbudsprocedure, konkluderer Tilsynsmyndigheden desuden, at hvis der blev ydet statsstøtte til Troms Tre, har den ikke længere nogen forvridende virkning og er ikke kommet køberen af virksomhedens aktiver til gode (7). Derfor ville det ikke være muligt at inddrive en eventuel støtte til Troms Tre (8).

Tilsynsmyndigheden noterer sig klagerens brev af 4. december 2007 (registreringsnr.: 456318), hvorved klages trækkes tilbage.

På baggrund heraf konkluderer tilsynsmyndigheden, at en beslutning om de omhandlede foranstaltningers karakter af statsstøtte og om deres forenelighed med EØS-aftalen, ikke ville have nogen praktisk virkning. Som følge deraf tjener det ikke noget formål at fortsætte proceduren, der er omhandlet i del II af protokol nr. 3 til aftalen om Tilsynsmyndigheden og Domstolen.

5. Konklusion

På grundlag af ovenstående overvejelser mener Tilsynsmyndigheden ikke, at proceduren mod Troms Tre tjener noget formål —

VEDTAGET FØLGENDE BESLUTNING:

Artikel 1

Proceduren, der blev iværksat i henhold til artikel 10 i del II af protokol nr. 3 til aftalen om Tilsynsmyndigheden og Domstolen vedrørende påstået ulovlig statsstøtte til Troms Tre AS, henlægges hermed.

Artikel 2

Denne beslutning er rettet til Kongeriget Norge.

Artikel 3

Kun den engelske udgave er autentisk.

Udfærdiget i Bruxelles, den 12. marts 2008. På EFTA-Tilsynsmyndighedens vegne Per SANDERUD Formand Kurt JAEGER Medlem af Kollegiet

(1) I det følgende benævnt »Tilsynsmyndigheden«.

(2) I det følgende benævnt »EØS-aftalen«.

(3) I det følgende benævnt »aftalen om Tilsynsmyndigheden og Domstolen«.

(4) I det følgende benævnt »klageren«.

(5) I det følgende benævnt »Troms Tre«.

(6) Kommissionens beslutning af 25.9.2007 om Spaniens foranstaltning C 47/2003 til fordel for IZAR, endnu ikke offentliggjort, og Kommissionens beslutning af 9.11.2005 om Frankrigs foranstaltning C 53/2000 til fordel for Mines de potasse d’Alsace, EUT L 86 af 24.3.2006, s. 20.

(7) Se for eksempel sag C-390/98, H.J. Banks & Co. Ltd mod The Coal Authority og Secretary of State for Trade and Industry, [2001] Sml. I-6117, præmis 77, og sag C-277/00, Tyskland mod Kommissionen, [2004] Sml. I-3925, præmis 80.

(8) Kommissionens beslutning af 25.9.2007 om Spaniens foranstaltning C 47/2003 til fordel for Izar, endnu ikke offentliggjort i EUT, og Kommissionens beslutning af 9.11.2005 om Frankrigs foranstaltning C 53/2000 til fordel for Mines de potasse d’Alsace, EUT L 86 af 24.3.2006, s. 20.